Poliisi kaipaa havaintoja Siilinjärven Huvikummulla keskiviikkona iltapäivällä sattuneesta epäillystä törkeästä ryöstöstä. Paikkakuntalaista miestä ammuttiin jalkaan ja häntä pahoinpideltiin pesäpallomailalla. Mies sai sairaalahoitoa vaativia vammoja.

Teosta epäillyt miehet liikkuivat valkoisella pakettiautolla. Auton liikkeistä jotain tietäviä pyydetään ilmoittautumaan poliisille. Tiedot ryöstöstä ovat vielä epäselviä, minkä vuoksi poliisi ei tässä vaiheessa kerro kuinka montaa miestä teosta epäillään tai mitä uhrilta anastettiin.

Auto liikkui Siilinjärvellä Huvikummun, Kumpusen ja Vesijärven alueella keskiviikkona puoli kolmen ja puoli neljän välillä. Poliisin mukaan näyttää siltä, että epäillyt tekijät ja uhri tunsivat toisensa entuudestaan.